KIRJALLINEN KYSYMYS E-0680/02 esittäjä(t): Hiltrud Breyer (Verts/ALE) komissiolle. Metsänriistan säteilypitoisuus.



Virallinen lehti nro 205 E , 29/08/2002 s. 0191 - 0192



KIRJALLINEN KYSYMYS E-0680/02 esittäjä(t): Hiltrud Breyer (Verts/ALE) komissiolle (12. maaliskuuta 2002) Aihe: Metsänriistan säteilypitoisuus Kemiallisessa laboratoriossa Speyerissä tutkittiin tammikuussa 2002 elintarvikekokeissa Birkenfeldin ja Pirmasensin (Rheinland-Pfalz) alueen villisikojen radioaktiivisuutta. Kokeissa todettiin, että EU:n vahvistama raja-arvo (600 Bq/lihakilo) ylitettiin noin viidessä prosentissa tapauksista, joissakin jopa huomattavasti. Asiantuntijoiden mukaan nämä pitoisuudet ovat seurausta huhtikuussa 1986 tapahtuneesta Ternobylin ydinreaktorionnettomuudesta. On mahdollista, että metsien maaperään on edelleen varastoitunut radioaktiivisia aineita, erityisesti cesiumia ja että tulevina vuosina saattaa ilmetä yhä uusia pitoisuushuippuja. 1. Mitä tietoja komissiolla on viimeisimmistä tutkimuksista (vuosilta 2000, 2001, 2002) metsänriistan radioaktiivisuudesta EU:n alueella? 2. Millä EU:n alueilla todettiin voimassa olevien metsänriistan sisältämää radioaktiivisuutta koskevien raja-arvojen ylitykset? 3. Kuinka taattua komission mukaan on, että säteilypitoisuus tutkitaan riittävän hyvin kaikilla metsänriistaa tuottavilla alueilla? 4. Mitä uusia tietoja (vuosilta 2000, 2001, 2002) komissiolla on unionin ulkopuolisista Euroopan maista tuodun metsänriistan säteilypitoisuuksista? 5. Miten komission mukaan varmistetaan, ettei kolmansista maista tuotu, myytäväksi tarkoitettu metsänriista ylitä voimassa olevia raja-arvoja? Margot Wallströmin komission puolesta antama vastaus (24. huhtikuuta 2002) Jäsenvaltiot ilmoittavat komissiolle unionin alueelta peräisin olevien riistaeläinten lihassa havaitut radioaktiivisen cesiumin pitoisuudet neuvoston asetuksen (ETY) n:o 737/90 7 artiklan(1) mukaisesti perustetun komitean kokouksissa. Komission näin saamista tiedoista käy ilmi, että tietyissä paikoissa unionin alueella, esimerkiksi Saksassa, riistaeläinten ja etenkin villisian lihassa voi esiintyä radioaktiivisen cesiumin pitoisuuksia, jotka ylittävät yhteisössä sallitun enimmäistason, 600 becquereliä kilogrammassa (Bq/kg). Näitä tietoja tukevat myös Ternobylin onnettomuuden jälkeen tehtyjen tutkimusten tulokset, jotka osoittavat, että radioaktiivista cesiumia voi jäädä tiettyihin luonnontilaisiin tai puoliksi luonnontilaisiin ympäristöihin, kuten metsiin, aiheuttaen huomattavaa saastumista muun muassa sienissä, marjoissa ja riistaeläinten lihassa. Yhteisön sallimien enimmäistasojen on havaittu ylittyvän erityisesti niiden unionin alueelta peräisin olevien riistaeläinten lihassa, jotka ovat saastuneet Ternobylin onnettomuuden seurauksena muun muassa Saksan eteläosissa. Seurannan puitteissa komissio julkaisi vuonna 1998 tutkimuksen Cesiumlaskeuman kartoitus Euroopassa Ternobylin onnettomuuden jälkeen(2). Toimet jäsenvaltioiden alueella perustuvat valtioiden lainmukaiseen velvoitteeseen soveltaa Euroopan atomienergiayhteisön (Euratom) perustamissopimuksen 35 ja 36 artiklaa sekä noudattaa perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta 13. toukokuuta 1996 annetun neuvoston direktiivin 96/29/Euratom(3) säädöksiä. Komissio toteuttaa kaikki tarvittavat toimet taatakseen, että jäsenvaltiot täyttävät tässä suhteessa lainmukaiset velvoitteensa. Komissio on teetättänyt viime vuosina tutkimuksia voidakseen arvioida niiden tuotteiden mahdollisen maahantuonnin määrän, joiden cesiumpitoisuus ylittää asetuksessa (ETA) n:o 737/90 sallitut enimmäistasot. Tutkimuksista käy ilmi, että tietyt tuotteet, mukaan luettuna riistaeläinten liha, voivat sisältää suhteellisen korkeita määriä radioaktiivista cesiumia. Komissio on kiinnittänyt yhteisön ulkopuolisten maiden viranomaisten huomiota siihen, että niiden tulisi järjestää mainittuja tuotteita varten tehokkaat tarkastukset ennen tuotteiden vientiä unionin alueelle. Kahdessa näistä valtioista, Puolassa ja Bulgariassa, komission elintarvike- ja lääkintävirasto on tehnyt tarkastuksen. Kyseiset toimet sekä yhteisten metsäsieniä koskevien tiukempien tuontiehtojen vahvistaminen(4) ovat vaikuttaneet niin, että yhteisön sallimien enimmäistasojen ylittymiseen liittyviä ilmoituksia on komission ennakkovaroitusjärjestelmään kirjattu kahden edeltävän vuoden aikana vain muutamia. Riistaeläinten lihaa koskevia enimmäistasojen ylittymisiä on ilmoitettu vuonna 2000 ainoastaan yksi tapaus (Puolasta peräisin oleva metsäkauriinliha) ja vuonna 2001 ei ainuttakaan. Edellä esitetyt yhteisön toimet ja varsinkin neuvoston asetuksen (ETA) n:o 737/90 mukainen jäsenvaltioiden velvoite suorittaa tuotteiden, kuten riistaeläinten lihan, kuljetuksia koskevia tarkastuksia takaavat, ettei näiden tuotteiden radioaktiivisen cesiumin määrä ylitä sallittua enimmäistasoa 600 Bq/kg. (1) Neuvoston asetus (ETY) N:o 737/90, annettu 22 päivänä maaliskuuta 1990, kolmansista maista peräisin olevien maataloustuotteiden tuontiedellytyksistä Ternobylin ydinvoimalaonnettomuuden jälkeen (EYVL L 82, 29.3.1990), sellaisena kuin se on muutettuna neuvoston asetuksella (EY) N:o 616/2000, annettu 20 päivänä maaliskuuta 2000 (EYVL L 75, 24.3.2000). (2) Atlas of caesium deposition on Europe after the Chernobyl accident, 1998, ISBN 92-828-3140-X. (3) EYVL L 159, 29.6.1996. (4) Komission asetus (EY) N:o 1661/1999, annettu 27 päivänä heinäkuuta 1999, neuvoston asetuksen (EY) N:o 737/90 soveltamista koskevista yksityiskohtaisista säännöistä (EYVL L 197, 29.7.1999).